# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Y Cyd-bwyllgor ar Imiwneiddio a Brechu - cyngor terfynol ynghylch cymhwysedd ar gyfer y brechiad yn erbyn COVID-19 yn hydref 2024** |
| **DYDDIAD** | **02 Awst 2024** |
| **GAN** | **Eluned Morgan AS, Ysgrifennydd y Cabinet dros Iechyd a Gofal Cymdeithasol** |

Mae'r Cyd-bwyllgor ar Imiwneiddio a Brechu yn bwyllgor [cynghori arbenigol annibynnol](https://eur01.safelinks.protection.outlook.com/?url=https%3A%2F%2Fen.wikipedia.org%2Fwiki%2FNational_Immunization_Technical_Advisory_Group&data=05%7C01%7CChristopher.Jones%40gov.wales%7Cdc82d4d6c8c44f20d88108da63177ffc%7Ca2cc36c592804ae78887d06dab89216b%7C0%7C0%7C637931249816477220%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=%2FA7I7VS6fSDP%2BK%2FgUYOvRAIZForu5mpEFdnDAZ616Fw%3D&reserved=0) sy'n cynghori adrannau iechyd y DU ar imiwneiddio, gan wneud argymhellion ynghylch [amserlenni brechu](https://eur01.safelinks.protection.outlook.com/?url=https%3A%2F%2Fen.wikipedia.org%2Fwiki%2FVaccination_schedule&data=05%7C01%7CChristopher.Jones%40gov.wales%7Cdc82d4d6c8c44f20d88108da63177ffc%7Ca2cc36c592804ae78887d06dab89216b%7C0%7C0%7C637931249816477220%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=u6flzlmCy6bQBtAGRyIHqyo6WQlPDDGURjWHZC%2B0Dlc%3D&reserved=0) a diogelwch [brechlynnau](https://eur01.safelinks.protection.outlook.com/?url=https%3A%2F%2Fen.wikipedia.org%2Fwiki%2FVaccine&data=05%7C01%7CChristopher.Jones%40gov.wales%7Cdc82d4d6c8c44f20d88108da63177ffc%7Ca2cc36c592804ae78887d06dab89216b%7C0%7C0%7C637931249816477220%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=bm2HAtiN25lxFQ4C2dkaIMYlKzmwHCoFR%2BBOtb1NaqE%3D&reserved=0).

Fel rhan o'i adolygiad diweddaraf o'r rhaglen brechu yn erbyn COVID-19, mae'r Cyd-bwyllgor wedi cyhoeddi datganiad heddiw sy'n cynnwys ei gyngor terfynol ar gymhwysedd a chynnyrch brechlyn ar gyfer rhaglen y brechiad yn erbyn Covid-19 yn hydref 2024. Prif nod y rhaglen brechu yn erbyn COVID-19 yw hybu imiwnedd yn y rhai sy'n wynebu risg uwch o ganlyniad i COVID-19, a gwella amddiffyniad rhag salwch difrifol, mynd i'r ysbyty a marwolaeth.

Yn ei ddatganiad, mae'r Cyd-bwyllgor wedi cynghori na ddylai'r grwpiau canlynol gael eu cynnwys yn rhaglen hydref 2024-25:

* Gweithwyr iechyd a gofal cymdeithasol rheng flaen
* Staff sy’n gweithio mewn cartrefi gofal i oedolion hŷn
* Gofalwyr di-dâl

Fodd bynnag, gan fod disgwyl i'r rhaglen ddechrau ymhen ychydig wythnosau, gallai dileu'r grwpiau hyn ar hyn o bryd beri pryder. Mae Gweinidogion Cymru wedi penderfynu sicrhau bod brechiad COVID-19 yr hydref ar gael i'r grwpiau hyn fel rhan o'r rhaglen genedlaethol.

Rhagwelir mai dyma fydd y tro olaf y bydd cynnig rhagweithiol yn cael ei wneud i'r grwpiau hyn, yn amodol ar y sefyllfa o ran iechyd y cyhoedd yn y dyfodol, ac adolygiad parhaus gan y Cyd-bwyllgor.

Ar ben hynny, gan gydnabod cyngor y Cyd-bwyllgor bod y budd clinigol o frechu yn erbyn COVID-19 i'r grwpiau hyn yn fach iawn, hoffwn ei gwneud yn glir na ddylid sianelu adnoddau'r bwrdd iechyd tuag at ysgogi pobl yn y grwpiau hyn i gael y brechlyn.

Mae'r Cyd-bwyllgor hefyd wedi cynghori yn erbyn cynnwys cysylltiadau aelwydydd y rheini sy'n imiwnoataliedig. Fel rhan o'r cyfnod pontio disgwyliedig i raglen fwy cyfyngedig yn y blynyddoedd i ddod, caniateir i fyrddau iechyd frechu pobl yn y grŵp hwn sy'n dod ymlaen i gael eu brechu, ond ni fydd unrhyw gynnig rhagweithiol yn cael ei wneud.

I grynhoi, yn hydref 2024, bydd y grwpiau canlynol yn gymwys i gael un dos o'r brechlyn COVID-19:

* Pobl sy'n byw mewn cartref gofal i oedolion hŷn
* Pob oedolyn 65 oed ac yn hŷn
* Unigolion rhwng 6 mis a 64 oed sydd mewn grŵp risg clinigol, fel y'i diffinnir yn nhablau 3 a 4 y bennod ar COVID-19 yn y Llyfr Gwyrdd
* Gweithwyr iechyd a gofal cymdeithasol rheng flaen
* Staff sy’n gweithio mewn cartrefi gofal i oedolion hŷn
* Gofalwyr di-dâl

Mae gwaith cynllunio eisoes ar y gweill gan sefydliadau'r GIG i baratoi ar gyfer rhaglen y brechiad yn erbyn COVID-19 yn yr hydref.

Mae'r datganiad hwn yn cael ei gyhoeddi yn ystod y toriad er mwyn rhoi'r wybodaeth ddiweddaraf i'r aelodau. Os bydd aelodau'n dymuno imi wneud datganiad pellach neu ateb cwestiynau am y mater hwn pan fydd y Senedd yn dychwelyd, byddwn yn hapus i wneud hynny.